Byla C-408/08 P

Lancôme parfums et beauté & Cie SNC

prieš

Vidaus rinkos derinimo tarnybą (prekių ženklams ir pramoniniam dizainui) (VRDT)

„Apeliacinis skundas — Bendrijos prekių ženklas — Reglamentas (EB) Nr. 40/94 — 55 straipsnio 1 dalies a punktas ir 7 straipsnio 1 dalies c punktas — Suinteresuotumas pateikti absoliutaus negaliojimo pagrindu grindžiamą prašymą paskelbti prekių ženklą negaliojančiu — Advokatų kontora — Žodinis žymuo COLOR EDITION — Iš apibūdinamųjų elementų sudaryto žodinio prekių ženklo apibūdinamasis pobūdis“

Generalinio advokato D. Ruiz-Jarabo Colomer išvada, pateikta 2009 m. spalio 15 d. I ‐ 1349

2010 m. vasario 25 d. Teisingumo Teismo (antroji kolegija) sprendimas I ‐ 1371

Sprendimo santrauka

Bendrijos prekių ženklas – Atsisakymas nuo teisinės apsaugos, panaikinimas ir negaliojimas – Absoliutaus negaliojimo pagrindu grindžiamas prašymas paskelbti prekių ženklą negaliojančiu – Suinteresuotumas imtis veiksmų

[Tarybos reglamento Nr. 40/94 55 straipsnio 1 dalies a punktas]

Teisei imtis veiksmų norint Vidaus rinkos derinimo tarnybai (prekių ženklams ir pramoniniam dizainui) pateikti prašymą paskelbti Bendrijos prekių ženklą negaliojančiu netaikomos su priimtinumu susijusios taisyklės, taikomos paduodant ieškinius teismuose: tai yra specifinės tokiems ieškiniams taisyklės. Taigi pagal Reglamento Nr. 40/94 55 straipsnio 1 dalies a punktą pateiktas prašymas paskelbti prekių ženklą negaliojančiu nagrinėjamas ne pagal teisminę, o pagal administracinę procedūrą. Todėl su EB 230 straipsniu susijusi teismų praktika nesvarbi nei tiesiogiai, nei pagal analogiją.

Kalbant apie atsakymą į klausimą, ar pagal reglamento 55 straipsnio 1 dalies a punktą prašymo paskelbti prekių ženklą negaliojančiu priimtinumas priklauso nuo įrodymo, kad egzistuoja suinteresuotumas imtis veiksmų, pirmiausia neginčytina, kad šioje nuostatoje neminimas joks suinteresuotumas imtis veiksmų. Be to, šioje nuostatoje numatyta, kad absoliutaus negaliojimo pagrindu grindžiamą prašymą paskelbti prekių ženklą negaliojančiu gali pateikti kiekvienas juridinis ar fizinis asmuo arba kiekviena grupė ar organizacija, įsteigta atstovauti gamintojų, paslaugų teikėjų, prekybininkų ar vartotojų interesams, kuri gali būti ieškovė ir atsakovė teisme, o pagal minėto straipsnio 1 dalies b ir c punktus, susijusius su santykinio negaliojimo pagrindu grindžiamais prašymais paskelbti prekių ženklą negaliojančiu, teisė pateikti tokį prašymą suteikta tik tam tikriems konkretiems asmenims, turintiems suinteresuotumą imtis veiksmų. Taigi iš šio straipsnio struktūros matyti, jog teisės aktų leidėjas siekė apriboti asmenų, galinčių pateikti prašymą paskelbti prekių ženklą negaliojančiu, ratą antruoju, bet ne pirmuoju atveju. Galiausiai santykiniais atsisakymo registruoti pagrindais saugomi kai kurių ankstesnių prekių ženklų savininkų interesai, o absoliučiais atsisakymo registruoti pagrindais siekiama apsaugoti bendrąjį interesą, kuriuo šie pagrindai grindžiami, o tai paaiškina, kodėl reglamento 55 straipsnio 1 dalies a punkte nereikalaujama, kad prašymą teikiantis asmuo įrodytų, jog yra suinteresuotas imtis veiksmų.

Be to, reglamento 55 straipsnio 1 dalies a punktas neturi būti aiškinamas taip, jog jame reikalaujama, kad, norint Tarnybai pateikti prašymą paskelbti ginčijamą prekių ženklą negaliojančiu, reikia, kad egzistuotų realus ar potencialus ekonominis suinteresuotumas išbraukti šį prekių ženklą iš registro. Iš tiesų tokio aiškinimo nepatvirtina minėtoje nuostatoje daroma nuoroda į grupes ar organizacijas, įsteigtas atstovauti gamintojų, paslaugų teikėjų, prekybininkų ar vartotojų interesams, kurios pagal jų veiklą reglamentuojančius įstatymus gali būti ieškovės ir atsakovės teisme. Šiuo sąrašu, kuriame, be kita ko, minimi vartotojai, kuriems paprastai negali būti priskirtas toks ekonominis suinteresuotumas, tik siekiama į asmenų, pagal šią nuostatą galinčių pateikti Tarnybai prašymą paskelbti prekių ženklą negaliojančiu, sąrašą įtraukti tokio pobūdžio grupes ar organizacijas, kurios pagal jų veiklą reglamentuojančius įstatymus gali būti ieškovės ir atsakovės teisme, tačiau neturi juridinio asmens statuso.

(žr. 36–42 punktus)